Document ID: 32009D0247

KOMISSION PÄÄTÖS,
tehty 16 päivänä maaliskuuta 2009,
päätöksen 2003/322/EY muuttamisesta siltä osin kuin se koskee tiettyjen haaskalintujen ruokintaa Bulgariassa tietyllä luokkaan 1 kuuluvalla aineksella
(tiedoksiannettu numerolla K(2009) 1670)
(Ainoastaan bulgarian-, espanjan-, italian-, kreikan-, portugalin- ja ranskankieliset tekstit ovat todistusvoimaiset)
(ETA:n kannalta merkityksellinen teksti)
(2009/247/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3 päivänä lokakuuta 2002 annetun Euroopan parlamentin ja neuvoston asetuksen (EY) N:o 1774/2002 (1) ja erityisesti sen 23 artiklan 2 kohdan d alakohdan,
sekä katsoo seuraavaa:
(1)
Euroopan parlamentin ja neuvoston asetuksen (EY) N:o 1774/2002 täytäntöönpanosta siltä osin kuin se koskee tiettyjen haaskalintujen ruokintaa tietyllä luokkaan 1 kuuluvalla aineksella 12 päivänä toukokuuta 2003 tehdyssä komission päätöksessä 2003/322/EY (2) säädetään edellytyksistä, joiden täyttyessä tietyt jäsenvaltiot voivat sallia tiettyjen uhanalaisten tai suojeltujen haaskalintulajien ruokinnan.
(2)
Kyseisessä päätöksessä luetellaan ne jäsenvaltiot, joilla on lupa käyttää tätä mahdollisuutta, ne haaskalintulajit, joita saa ruokkia luokkaan 1 kuuluvalla aineksella, sekä ruokintaa koskevat täytäntöönpanosäännöt.
(3)
Bulgaria on pyytänyt saada ruokkia tiettyjä haaskalintulajeja tietyllä luokkaan 1 kuuluvalla aineksella ja on toimittanut riittävät tiedot näiden lajien esiintymisestä alueellaan sekä niistä turvallisuustoimenpiteistä, joita on sovellettava ruokittaessa kyseisiä lintuja luokkaan 1 kuuluvilla eläimistä saatavilla sivutuotteilla.
(4)
Sen vuoksi päätöstä 2003/322/EY olisi muutettava.
(5)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2003/322/EY seuraavasti:
1)
Korvataan 1 artikla seuraavasti:
”1 artikla
Haaskalintujen ruokintaa luokkaan 1 kuuluvalla aineksella koskevat täytäntöönpanosäännöt
Bulgaria, Kreikka, Espanja, Ranska, Italia, Kypros ja Portugali voivat asetuksen (EY) N:o 1774/2002 23 artiklan 2 kohdan d alakohdan nojalla sallia kyseisen asetuksen 4 artiklan 1 kohdan b alakohdan ii alakohdassa tarkoitettujen erikseen määriteltyä riskiainesta mahdollisesti sisältävien kuolleiden eläinten kokoruhojen käytön uhanalaisten tai suojeltujen haaskalintulajien ruokintaan tämän päätöksen liitteessä olevassa A osassa vahvistetulla tavalla.”
2)
Korvataan 4 artikla seuraavasti:
”4 artikla
Noudattaminen kyseisissä jäsenvaltioissa
Kyseisten jäsenvaltioiden on välittömästi toteutettava tämän päätöksen noudattamiseksi tarvittavat toimenpiteet ja julkaistava kyseiset toimenpiteet. Niiden on ilmoitettava tästä komissiolle välittömästi.”
3)
Korvataan 6 artikla seuraavasti:
”6 artikla
Osoitus
Tämä päätös on osoitettu Bulgarian tasavallalle, Helleenien tasavallalle, Espanjan kuningaskunnalle, Ranskan tasavallalle, Italian tasavallalle, Kyproksen tasavallalle ja Portugalin tasavallalle.”
4)
Lisätään liitteessä olevaan A osaan g alakohta seuraavasti:
”g)
Bulgarian osalta seuraaviin lajeihin: munkkikorppikotka (Aegypius monachus), partakorppikotka (Gypaetus barbatus), hanhikorppikotka (Gyps fulvus), pikkukorppikotka (Neophron percnopterus), maakotka (Aquila chrysaetos), keisarikotka (Aquila heliaca), merikotka (Haliaeetus albicilla), haarahaukka (Milvus migrans) ja isohaarahaukka (Milvus milvus).”
2 artikla
Tämä päätös on osoitettu Bulgarian tasavallalle, Helleenien tasavallalle, Espanjan kuningaskunnalle, Ranskan tasavallalle, Italian tasavallalle, Kyproksen tasavallalle ja Portugalin tasavallalle.
Tehty Brysselissä 16 päivänä maaliskuuta 2009.

Labels: 0
17
20
6